DTM sentabr oyidagi qariyb 15 mlrd so‘mlik kepka, qo‘lqop, tibbiy niqob, suv va ruchka xaridlari hamda tushliklar yuzasidan tushuntirish berdi

Davlat test markazi 2020-yil 29-oktabr kuni internetda sentabr oyidagi test sinovlari uchun xaridlari haqida ma’lumot e’lon qilingani yuzasidan tushuntirish berdi.

Markaz holat bo‘yicha quyidagilarni ma’lum qilgan:
Avval Davlat xaridlari portal ma’lumotlariga ko‘ra Davlat test markazining sentabr oyida test sinovlarini o‘tkazishda abituriyentlarga tarqatish uchun to‘g‘ridan to‘g‘ri shartnoma tuzish orqali 13,4 milliard so‘mlik kepka, qo‘lqop, tibbiy niqob, suv va ruchka xarid qilgani haqidagi jadvallar tarqalgandi. Ularda respublika bo‘ylab test sinovlarini o‘tkazishga jalb qilingan xodimlarning ovqatlanishiga 1 milliard 550 million so‘mga yaqin mablag‘ sarflangani ham qayd etilgan.
Davlat test markazi direktori Majid Karimov 2020-yil 12-avgustda oliy ta’lim muassasalariga kirish uchun o‘tkaziladigan imtihonlar vaqtida abituriyentlarga tibbiy vositalar, ruchka va ichimlik suvi bepul berilishi, shuningdek vaziyat e’tiborga olinib, ularga bosh kiyim berish rejalashtirilayotganini ma’lum qilgan. U mazkur buyumlarning hammasi davlat tomonidan bepul berilishini aytgan va bosh kiyim ham tekinga berilishini qo‘shimcha qilgan. Keyinchalik DTM axborot xizmati 2020/2021-o‘quv yili uchun oliy ta’lim muassasalarining bakalavriat ta’lim yo‘nalishlariga kirish test sinovlari ochiq maydonlarda tashkil etilayotgani sababli, abituriyentlar xohishiga ko‘ra test sinovlariga bosh kiyim (kepka) bilan kelishlari mumkinligini bildirgan. 2-sentabrda Farg‘onada imtihonga kelgan abituriyentlarga do‘ppi tarqatilgan.